## La Generalitat aposta per la compra pública d’innovació com a motor de creixement i desenvolupament del territori valencià

*** La Conselleria d'Innovació busca estimular les empreses a participar i presentar ofertes en els processos de compra pública innovadora**

El director general d’Innovació, Juan José Cortés, ha reivindicat l’impuls de la Generalitat per la compra pública d’innovació (CPI) com a “motor de creixement i desenvolupament del territori valencià, orientada a potenciar el desenvolupament de nous mercats innovadors des de la banda de la demanda, a través d’instruments de contractació pública”.

Així s’ha manifestat Juan José Cortés en l’acte d’inauguració del V Fòrum Iberoamericà de Compra Pública d’Innovació i Innovació Oberta, que s’ha celebrat al Paranimf de la UPV, i que té com a principal objectiu l’acostament de la CPI a la ciutadania.

En concret, Juan José Cortés ha destacat la necessitat d’“incorporar la component d’innovació de les administracions públiques a través de requisits d’innovació en les seues compres, amb la qual cosa aconseguirem potenciar el desenvolupament de mercats innovadors a través de la contractació pública, a més d’una millora en l’eficiència i la qualitat dels serveis públics de la Generalitat Valenciana”.

L’objectiu d’esta línia estratègica de la Conselleria d’Innovació, Indústria, Comerç i Turisme és incentivar la compra pública innovadora des de la banda de la demanda del gestor públic i des de l’oferta, és a dir, de les empreses, estimulant-les a participar i presentar ofertes innovadores en els processos de compra pública innovadora.

En este sentit, Cortés ha explicat que és una oportunitat perquè les empreses posen la seua innovació al servei de les empreses públiques i les dos parts es beneficien, “perquè aconseguim afermar la col·laboració publicoprivada a través la dinamització de l’R+D+I en el sector privat, al mateix temps que optimitzem el funcionament de l’Administració”.

Juan José Cortés ha assenyalat la importància de continuar avançant en el camí de la compra intel·ligent, a través de la intensificació de labors d’assistència tècnica a les entitats de la Generalitat que han iniciat processos de compra pública d’innovació, mitjançant programes desenvolupats per l’Agència Valenciana de la Innovació, així com mitjançant la formació del personal de l’Administració que treballa en esta àrea.

Fecha: 20/11/2023